32003R0162
L 026/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 162/2003 НА КОМИСИЯТА
от 30 януари 2003 година
за разрешаване на добавка в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), последно изменена с Регламент № 1756/2002 на Съвета (2), и по-специално член 9 от нея,
като има предвид, че:
(1)
Съгласно член 2, буква aaa) от Директива 70/524/EИО разрешението за пускане на кокцидиостатици в обращение трябва да бъде обвързано с лицето, отговорно за пускането им в обращение. Такова разрешение може да бъде дадено за период от 10 години при положение, че всички условия, определени в член 3a от посочената директива, са изпълнени.
(2)
Оценката на молбата за разрешение, подадена за препарата кокцидиостатик, посочен в приложението към настоящия регламент, показва, че условията, посочени в член 3a от Директива 70/524/EИО, са изпълнени. Следователно препаратът кокцидиостатик може да бъде разрешен и включен в глава I на списъка с разрешените добавки в храните за животни, посочени в член 9у, буква б) от същата директива.
(3)
Научният комитет по храненето на животните предостави положително становище по отношение на сигурността и позитивното въздействие на препарата кокцидиостатик върху животинската продукция при условията, определени в приложението към настоящия регламент.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавката, принадлежаща към групата „Кокцидиостатици и други лекарствени средства“, посочена в приложението към настоящия регламент, се разрешава за употреба като добавка в храните за животни съгласно условията, определени в приложението.
Член 2
Настоящият регламент влиза в сила на деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 януари 2003 година.